Paqarinnintintam Pascua Fiestaman achkaq riqkuna yacharurqaku Jerusalenman Jesuspa risqanta.
Paykunam kuchurqaku palmerapa kallmankunata hinaspam rirqaku Jesus chaskiq kaynata qaparispanku:
—¡Yupaychasunchik!
¡Alabasqayá kachun Señorpa sutinpi hamuq Israel castakunapa Reyninqa!
—nispa.
Jesusmi asnochata tariramuspa sillakaramurqa Bibliapa nisqan cumplikunanpaq:
Sion llaqtapi yachaqkuna,
ama manchakuychikchu.
Reynikichikmi hamuchkan.
Asnopi silladam hamuchkan.
Discipulonkunaqa manaraqmi entienderqakuchu chaykunataqa.
Jesus hanaq pachaman kutikuptinñam yuyarirqaku chaykunaqa ñawpaqmantaraq qellqasqaña kasqanta,
yuyarirqakutaqmi Jesuspaq chaykuna rurasqankutapas.
Lazarota Jesus kawsarichisqanta rikuqkunam willakurqaku sepulturamanta qayaykuspa kawsarirachisqanta.
Chayraykum runakuna tariparqa Jesusman chay milagro rurasqanta yachaspanku.
Fariseokunañataqmi ninakurqaku:
—Manam ima ruraytapas atichwanchu,
qawaychik llapa runakunam payta qatichkanku —nispa.